‘Hartelose individu’ gevonnis wat tiener onthoofAljar Swartz. Foto: Catherine Rice/ANA Aljar Swartz, die man wat ŉ Wes-Kaapse tiener in 2013 verskeie kere met ŉ mes gesteek, gewurg en hom uiteindelik onthoof het, is Woensdag in die Wes-Kaapse hooggeregshof gevonnis. Swartz (20) is tot 22 jaar tronkstraf gevonnis vir die gru-moord op Lee Adams (15) van Ravensmead. Adams is in Oktober 2013 by ŉ verlate laerskool vermoor. Swartz het beplan om sy kop vir R5 000 aan ŉ tradisionele geneesheer te verkoop. Gaynore Adams, Lee se ma, moes deur familielede regop gehou word terwyl Swartz uit die hof na die aanhoudingselle geneem is. Deon Louw, Lee Adams se pa, het buite die hof gesê Swartz se vonnis is “te lig”. Hy het sy seun as ŉ liefdevolle kind beskryf en gesê die familie sukkel om die verlies te verwerk. Swartz is in Maart vanjaar skuld bevind op ŉ aanklag van moord en drie aanklagte van uitlokking tot die pleeg van ŉ moord. Deon Louw, Lee Adams se pa. Foto: ANA Regter Elize Steyn het Swartz Woensdag as ŉ “hartelose individu” beskryf wat geen berou of meegevoel toon nie, maar “geweet het wat hy doen en dit geniet het”. Steyn kon Swartz egter nie tot lewenslange tronkstraf vonnis nie, aangesien hy 17 jaar oud was ten tyde van die moord. Swartz moes in ooreenstemming met die Kinderwet gevonnis word. Steyn het tydens haar vonnis na die verslag van maj. Hayden Knibbs, die polisie se hoof- forensiese sielkundige, verwys, waarin hy gesê het Swartz het geen werklike berou vir sy dade nie. Knibbs het gesê daar is ŉ goeie kans Swartz sal weer oortree en hy is ŉ psigopaat. Steyn het aanbeveel Knibbs se verslag moet weer oorweeg word wanneer Swartz vir parool oorweeg word. Swartz het geen emosie getoon toe Steyn aan hom gesê het hy is alleen in staat om sy lewe om te keer nie.